Convocatòria anticipada de subvencions per a la restauració i conservació d’immobles d’interès patrimonial - anualitat 2022

1. Objecte i finalitat

Subvencions en règim de concurrència competitiva per a ens locals, persones jurídiques i particulars, dins del programa de subvencions per a la restauració i conservació d’immobles d’interès patrimonial, destinades al finançament d’intervencions en aquesta mena de béns, d’acord amb les bases específiques reguladores aprovades pel Ple de la Diputació en la sessió de 21 de setembre de 2021 i publicades al Butlletí Oficial de la Província de Girona (BOPG) núm. 189, del 30 de setembre de 2021. 

2. Dotació econòmica i determinació de l’aplicació pressupostària.

L’import estimat destinat a la convocatòria és de 1.375.000 €. Les aplicacions pressupostàries a què s’aplica el crèdit, els imports i la distribució d’anualitats són els següents:

	Anualitat
	Aplicació pressupostària
	Import €

	2022
	304/3360/76200 (Pla de Monuments)
	1.375.000 €

	
	Total
	1.375.000 €



També es vinculen a aquesta convocatòria les aplicacions 304/3360/78101, 304/3360/76760 i 304/3360/76500, amb una estimació de despesa que inicialment és zero. Totes aquestes quanties són estimades i podran ser objecte de redistribució abans de resoldre l’atorgament de subvencions, en funció de la personalitat jurídica dels beneficiaris.  

La concessió de les subvencions queda condicionada a l’existència de crèdit adequat i suficient en el moment de la resolució de l’atorgament. 

Amb la finalitat d’atendre un major nombre de sol·licituds de subvenció o d’atorgar un major import en les subvencions, aquest crèdit podrà ser ampliat amb una quantitat addicional, derivada de: crèdits sobrants d’altres convocatòries, modificacions de crèdit, etc. L’efectivitat de la quantia addicional estarà condicionada a la corresponent declaració de disponibilitat de crèdit prèviament a la resolució de les subvencions i a l’aprovació de l’augment de la convocatòria. 

3. Termini de presentació de sol·licituds

El termini de presentació de sol·licituds és de 20 dies hàbils a partir de l’endemà de la publicació de la convocatòria al BOPG. 

Cal formular les sol·licituds mitjançant el model normalitzat disponible al web de la Diputació de Girona (http://www.ddgi.cat/web/servei/3433/ajuts-per-a-la-restauracio-i-conservacio-d-immobles-de-valor-patrimonial-2022), acompanyat de la documentació que preveu l’article 7 de les bases reguladores. Aquestes han d'estar signades per la persona interessada o pel representant legal de l’entitat. Es podran utilitzar els sistemes de signatura electrònica acceptats per la Diputació de Girona, que s’especifiquen a la seu electrònica. S’han de presentar per via telemàtica, a través de la plataforma de subvencions disponible al web de la Diputació de Girona. L’esmena de defectes en la sol·licitud s’ha de realitzar després del requeriment i amb l’advertència de desistiment, en el termini màxim de deu dies des de la notificació. Si transcorregut aquest termini no s’ha esmenat cap defecte o s’ha aportat documentació, s’entén que l’interessat ha desistit de la seva sol·licitud. Aleshores es dictarà la resolució prèvia, d’acord amb els termes previstos a la legislació de procediment administratiu, i s’arxivaran les actuacions sense cap tràmit ulterior.

En el cas que els sol·licitants siguin persones físiques, les sol·licituds es podran presentar tant pel canal telemàtic com presencialment, al Registre General de la Diputació de Girona (pujada de Sant Martí, 4, 17004 Girona), o bé per qualsevol dels mitjans que estableix la legislació de procediment administratiu.

Les sol·licituds que no es puguin atendre quedaran en llista d’espera, per si el crèdit existent en la convocatòria es pot ampliar amb una quantitat addicional posteriorment a l’atorgament de les subvencions. L’ordre de la llista d’espera es determinarà en funció de la puntuació total obtinguda i, en cas d’empat, de l’obtinguda en el punt 2 dels criteris de valoració (segons la importància o l’interès de l’actuació a realitzar a l’edifici). Alhora, en cas que es produeixin renúncies entre els beneficiaris, se substituiran per les sol·licituds dels peticionaris que hagin quedat en llista d’espera, sempre respectant l’ordre descrit anteriorment. En ambdós casos, l’atorgament o la substitució es formalitzarà mitjançant una resolució del vicepresident de l’Àrea de Cultura, Noves Tecnologies, Esports i Educació o de la Junta de Govern, segons correspongui per la quantia de la subvenció atorgada.

4. Import de les subvencions

[bookmark: _GoBack]Se subvencionaran les actuacions per ordre de puntuació, amb un màxim de 50.000 € per sol·licitud, fins a exhaurir el crèdit destinat a aquesta convocatòria. El percentatge mínim a atorgar serà el previst en les bases reguladores, apartat 5.

5. Àmbit temporal de les accions subvencionables

Se subvencionaran actuacions, activitats o inversions realitzades entre l’1 de gener de 2022 i el 30 de novembre del mateix any. 

6. Criteris de valoració
Els criteris que serviran per valorar les sol·licituds presentades es troben detallats en l’apartat 6 de les citades bases específiques reguladores de subvencions per a la restauració i conservació de béns immobles d’interès patrimonial de les comarques gironines. 

7. Termini per justificar les subvencions

El termini de justificació, tal com detallen les bases reguladores en l’apartat 11, és el 30 de novembre de l’any en curs. 

8. Termini de resolució i notificació

8.1. Termini de resolució. El termini màxim per resoldre la convocatòria és el que determinen les bases. Una vegada transcorregut el termini sense que hi hagi una resolució, els sol·licitants podran entendre desestimades les seves sol·licituds per silenci administratiu.
8.2. Termini de notificació. La resolució es notificarà de manera individualitzada a tots els beneficiaris, tal com preveu l’article 41.1 de la Llei 39/2015, d’1 d’octubre, de procediment administratiu comú de les administracions públiques, i també als peticionaris la sol·licitud dels quals s’hagi desestimat, en el termini màxim de deu dies hàbils a comptar de la data d’adopció de l’acord. 

9. Règim de recursos

La resolució de la convocatòria posa fi a la via administrativa. Contra aquesta resolució es pot interposar recurs contenciós administratiu davant del Jutjat Contenciós Administratiu de Girona, en el termini de dos mesos, a comptar de l’endemà de la notificació. Alternativament, i de forma potestativa, es pot interposar recurs de reposició davant de la Junta de Govern de la Diputació de Girona en el termini d’un mes a comptar de l’endemà de la notificació.

10.  Publicitat

Aquesta convocatòria es publicarà al tauler electrònic i al lloc web de la Diputació, i el seu extracte, d’acord amb el que preveu l’article 17.3 b de la Llei 38/2003, general de subvencions, es publicarà al BOPG. 


